Kawentaripun Maudy Ayunda dados artis ing Indonesia dipunwiwiti lumantar filem "Untuk Rena" ingkang maèn sareng Surya Saputra ing taun 2006. Ing filem kasebat, Maudy Ayunda dados "Rena". Ing filem ingkang nyariosaken satunggaling bocah ingkang dipunrumati ing panti asuhan punika, Maudy ugi nembangaken satunggal lagu ingkang irah-irahanipun" Rumah Matahari". Déné ing filem Sang Pemimipi, Maudy dados paraga minangka kenya Melayu ingkang namanipun "Zakiah Nurmala". Ing filem "Rumah Tanpa Jendela", Maudy pikantuk paraga dados "Andini" inggih punika salah satunggaling kenya saking kulawarga ingkang sugih lan gadhah rayi ingkang "keterbelakangan mental". Déné ing filem "Tendangan dari Langit", Maudy dados "Indah", inggih punika kenya ingkang ditresnani déning "Wahyu" minangka paraga baku ing filem wau. Ing filem "Malaékat Tanpa Sayap", Maudy kedah akting dados Mura inggih punika kenya ingkang gadhah lelara jantung. Ing filem punika Maudy kedah yasa "chemistry" kaliyan Adipati Dolken minangka lawan maénipun.